RATCH บวก 2.77% โบรกฯเชียร์ “ซื้อ” ชูเป้า 77 บ. ชูพื้นฐานแกร่ง
RATCH บวก 2.77% โบรกฯเชียร์ "ซื้อ" ชูเป้า 77 บ. ชูพื้นฐานแกร่ง โดย ณ เวลา 14.54 น. ราคาอยู่ที่ 65 บาท บวก 1.75 บาท หรือ 2.77% สูงสุดที่ 65.25 บาท ต่ำสุดที่ 63 บาท ด้วยมูลค่าซื้อขาย 303.87 ล้านบาท
24 ก.พ. 2563

ผู้สื่อข่าวรายงานว่า ราคาหุ้น บริษัท ราช กรุ๊ป จำกัด (มหาชน) หรือ RATCH ล่าสุด ณ เวลา 14.54 น. อยู่ที่ 65 บาท บวก 1.75 บาท หรือ 2.77% สูงสุดที่ 65.25 บาท ต่ำสุดที่ 63 บาท ด้วยมูลค่าซื้อขาย 303.87 ล้านบาท

ด้าน บล.เคทีบี (ประเทศไทย) ระบุในบทวิเคราะห์ (24 ก.พ.63) แนะนำ “ซื้อ” RATCH ราคาเป้าหมาย 77 บาท/หุ้น โดย RATCH เป็นหนึ่งในบริษัทผลิตและจำหน่ายไฟฟ้าเอกชนไทยรายใหญ่ที่มีประสบการณ์ยาวนาน โดยที่ผ่านมาจะมุ่งเน้นทำธุรกิจในประเทศไทยเป็นหลัก ซึ่งอุตสาหกรรมไฟฟ้าไทยมีอัตราการขยายตัวน้อยในช่วง 5 ปีที่ผ่านมา ส่งผลให้กำไรมีการเติบโตค่อนข้างจำกัด
อย่างไรก็ตาม ได้เห็นการเปลี่ยนแปลงที่ดีขึ้นที่จะทำให้ RATCH ที่เปรียบเสมือนยักษ์ที่จะกลับมาตื่นขึ้นอีกครั้งหนึ่ง โดยมีปัจจัยสำคัญที่จะสนับสนุนการเติบโตในอนาคตดังนี้ 1) มีรายได้มั่นคงจากธุรกิจผลิตไฟฟ้า โดยมีโครงการใหม่ทยอย COD ประมาณ 1.5 GW เพิ่มขึ้น +23% จากกำลังการผลิตปัจจุบัน ส่งผลให้กำไรปกติปี 2562-2567 จะเติบโตเฉลี่ย 5% CAGR, 2) ความพร้อมด้านฐานะการเงินที่สามารถสนับสนุนการลงทุนในอนาคตได้อีกกว่า 5.1GW เพิ่มจากกำลังการผลิตที่มีในปัจจุบัน +78% และมีพันธมิตรที่แข็งแกร่งเช่น Gulf Energy Development PLC (GULF TB) เพิ่มโอกาสการลงทุนเพิ่มเติมในอนาคต, และ 3) เริ่มกระจายแหล่งรายได้เข้าลงทุนในโครงสร้างพื้นฐานคมนาคมและโทรคมนาคม
โดยราคาหุ้นปรับตัวลงและ underperform SET ลดลง 13% ในช่วง 3 เดือนที่ผ่านมา จากกำไรไตรมาส 4/62 ที่ออกมาผิดหวังหลังเกิดแผ่นดินไหวในลาวกระทบโครงการโรงไฟฟ้าหงสา ปัจจุบัน RATCH เทรดที่ 2020E PER ราว 12x เทียบเท่า ลดลง 0.5SD 3-year average) และต่ำกว่าค่าเฉลี่ย peers ที่ 20x โดยประเมิน RATCH ควรกลับมาเทรดที่ premium จากกำไรช่วง 2562-2567 ที่จะกลับมาเติบโตที่ +5% CAGR และมีโอกาสสูงที่จะได้งานโครงการในอนาคต อีกมาก